**MGA SALITA NG DIYOS**

Mga Tinipong Dalangin at Tableta mula sa Kasulatang Bahá’í

*Ilubog ang inyong mga sarili sa karagatan ng Aking mga salita, nang matuklasan ninyo ang mga lihim nito, at matagpuan ang lahat ng perlas ng karunungan na nakatago sa kailaliman nito.*

*Bahá’u’lláh*

BAHÁ’Í PUBLISHING TRUST

Philippines

Salin sa Filipino ng Words of God

Nilipon sa Bahá’í World Centre, 1981

Inilimbag sa Pilipinas 1985, 1988, 1993, 2013, 2016, 2017

NATIONAL SPIRITUAL ASSEMBLY

OF THE BAHÁ’ÍS OF THE PHILIPPINES

25 Sangley St., Greenheights Village,

Sucat, Parañaque City

Telephone/Fax Number: 5085891

Email: nsa.bahai.ph@gmail.com

**DALANGING KATUNGKULANG ISAGAWA**\*

Saksi ako, O aking Diyos, na nilalang Mo ako upang kumilala sa Iyo at sumamba sa Iyo. Sumasaksi ako, sa sandaling ito, sa aking kawalang-lakas at sa Iyong kapangyarihan, sa aking karukhaan at sa Iyong kayamanan.

Walang iba pang Diyos liban sa Iyo, ang Tulong sa Panganib, ang Sariling-Ganap.

*Bahá’u’lláh*

*\*(Si Bahá’u’lláh ay nagpahayag ng tatlong dalanging katungkulang isagawa. Bawat mananampalataya ay dapat pumili ng isa at isagawa ito araw-araw, alinsunod sa mga tagubilin para sa bawat isa. Ang tagubilin para sa dalanging nakalagay sa itaas, na pinakamaikli sa tatlo, ay dapat na isagawa ito minsan sa isang araw, sa pagitan ng tanghali at paglubog ng araw.)*

**MADALING ARAW**

O aking Diyos at aking Panginoon! Ako’y Iyong tagapaglingkod at anak ng Iyong tagapanglingkod. Nagbangon ako buhat sa aking higaan sa madaling araw na ito na ang Bituing-araw ng Iyong kaisahan ay sumikat na buhat sa Pamimitak ng Iyong kalooban, at nagsasabog na ng kaniyang ningning sa buong daigdig, ayon sa iniatas sa mga Aklat ng Iyong Kautusan.

Purihin Ka, O aking Diyos, sa pagkagising namin sa mga karingalan ng liwanag ng Iyong kaalaman. Ihulog Mo, kung gayon, sa amin, O aking Panginoon, ang anumang magpapahintulot na tumalikod kami sa lahat ng pagkakaugnay namin sa alinman liban sa Iyo. Isulat Mo rin para sa akin at para sa aking mga mahal, at para sa aking mga kaanak, lalaki at babae man, ang kabutihan ng daigdig na ito at ng daigdig na darating. Sa pamamagitan ng Iyong walang-maliw na pangangalaga, O Ikaw na Minamahal ng lahat ng nilalang at Hangarin ng buong sansinukob, panatilihin Mo kaming ligtas sa kanila na ginawa Mong maging tagapagpahayag ng Masamang Manunulsol na bumubulong sa mga dibdib ng mga tao. May kakayahan Kang gumawa ng Iyong ikinasisiya. Tunay na Ikaw ang Makapangyarihan sa Lahat, ang Tulong sa Panganib, ang Sariling-Ganap.

Pagpalain Mo, O Panginoon kong Diyos, Siyang iniluklok Mo sa Iyong pinakamahusay na Pamagat, na sa pamamagitan Niya ay pinagbuklod Mo ang maka-Diyos at masasama, at buong kagandahang-loob na tulungan kaming magawa namin ang Iyong iniibig at ninanais. Higit pa rito, pagpalain Mo, O aking Diyos, sila na Iyong mga Salita at Iyong mga Titik, at silang nagtuon ng kanilang mukha sa Iyo, at tumugon sa Iyong Tawag.

Tunay na Ikaw ang Panginoon at Hari ng lahat ng tao, at makapangyarihan sa lahat ng bagay.

*Bahá’u’lláh*

**UMAGA**

Nagising ako sa Iyong kanlungan, O aking Diyos, at marapat sa kaniyang naghahanap ng kanlungang ito na manahan sa loob ng Santuwaryo ng Iyong pangangalaga at sa Kuta ng Iyong pagtatanggol. Tanglawan ang aking panloob na sarili, O aking Panginoon, ng mga karingalan ng Pamimitak ng Iyong Kapahayagan, gaya rin ng Iyong pagkakatanglaw sa aking panlabas na katauhan sa pamamagitan ng liwanag sa umaga ng Iyong pagtatangkilik.

*Bahá’u’lláh*

\*\*\*\*\*

Nagbangon ako ngayong umaga sa Iyong biyaya O aking Diyos, at nilisan ang aking tahanan nang ganap na nagtitiwala sa Iyo, at inilalagak ang aking sarili sa Iyong pangangalaga. Ihulog, kung gayon, sa akin, buhat sa langit ng Iyong kahabagan, ang isang pagpapala buhat sa Iyong panig, at pahintulutan Mong makauwi ako nang ligtas sa aking tahanan tulad sa pagkapahintulot Mong lumabas akong nasa ilalim ng Iyong pangangalaga nang ang mga kaisipan ay matatag na nakaukol sa Iyo.

Walang iba pang Diyos liban sa Iyo, ang Iisa, ang Walang-kahambing, ang Nakababatid ng Lahat, ang Marunong sa Lahat.

*Bahá’u’lláh*

**GABI**

O aking Diyos, aking Panginoon, Hantungan ng aking hangarin! Ito, ang Iyong tagapanglingkod, ay naglalayong matulog sa kanlungan ng Iyong kahabagan, at humimlay sa ilalim ng bubong ng Iyong biyaya, humihingi ng Iyong pangangalaga at pagtatanggol.

Isinasamo ko sa Iyo, O aking Panginoon, sa pamamagitan ng Iyong matang di-natutulog, na tanuran ang aking mga mata upang huwag itong makakita ng anuman liban sa Iyo. Palakasin, kung gayon, ang kanilang paningin upang makita nila ang Iyong mga tanda, at mamalas ang Sugpungang-guhit ng Iyong Rebelasyon. Ikaw Siya na sa harap ng mga kahayagan ng Iyong walang-hanggang kapangyarihan ay nangatal ang kabuuran ng lakas.

Walang ibang Diyos liban sa Iyo, ang Makapangyarihan sa Lahat, ang Nakasasakop sa Lahat, ang Ganap.

*Bahá’u’lláh*

**PAG-AAYUNO**

Purihin Ka, O Panginoon kong Diyos! Sumasamo ako sa Iyo sa Rebelasyong ito na naging sanhi ng pagliliwanag ng karimlan, na sa pamamagitan niyon ay naitayo ang Templong Laging Dinadalaw, at naihayag ang Nakasulat na Tableta, at naalisan ng takip ang Rolyong Nakaladlad, na ihulog sa akin at sa mga nasa aking piling yaong makatutulot na kami’y pumailanlang sa mga langit ng Iyong nangingibabaw na kaluwalhatian, at makapaghuhugas sa amin ng mantsa ng mga alinlangang nakahahadlang sa mga mapaghinala mula sa pagpasok sa tabernakulo ng Iyong kaisahan.

Ako’y siya, O aking Panginoon, na mahigpit na nakahawak sa kordon ng Iyong mapagmahal na kahabagan, at nakapangapit sa laylayan ng Iyong awa at tangkilik. Iatas Mo para sa akin at para sa aking mga mahal ang mabuti ng daigdig na ito at ng daigdig na darating. Pagkalooban sila, kung gayon, ng Tagong Handog na iniatas Mo para sa pinakatatangi sa Iyong mga nilalang.

Ito, O aking Panginoon, ang mga araw na ang Iyong mga tagapaglingkod ay inutusan Mong magsagawa ng Pag-aayuno. Pinagpala siyang makapagsasagawa ng Pag-aayuno alang-alang sa Iyo at nang may pagwawalang-bahala sa lahat ng bagay liban sa Iyo. Tulungan ako at tulungan sila, O aking Panginoon, na makasunod sa Iyo at makapag-ingat sa Iyong mga panuntunan. Tunay na Ikaw ang may kapangyarihang makagawa ng Iyong nais.

Walang Diyos liban sa Iyo, ang Nakababatid ng Lahat, ang Marunong sa Lahat. Lahat ng pagpuri ay nauukol sa Diyos, ang Panginoon ng lahat ng daigdig.

*Bahá’u’lláh*

**PAG-IISANG DIBDIB**

Luwalhati sa Iyo, O aking Diyos! Tunay, ang Iyong tagapaglingkod at Iyong babaeng naglilingkod ay natipon sa lilim ng anino ng Iyong kahabagan at sila’y pinag-isa sa pamamagitan ng Iyong pagtatangkilik at kagandahang-loob. O Panginoon! Tulungan sila sa daigdig Mong ito at sa Iyong Kaharian at itadhana para sa kanila ang bawat mabuti sa pamamagitan ng Iyong pagpapala at biyaya. O Panginoon! Pagtibayin sila sa pagsisilbi sa Iyo at tulungan sila sa paglilingkod sa Iyo. Loobing sila’y maging mga tanda ng Iyong Pangalan sa Iyong daigdig at kalingain sila sa pamamagitan ng Iyong mga kaloob na di-masasaid sa daigdig na ito at sa daigdig na darating. O Panginoon! Sila’y naninikluhod sa kaharian ng Iyong kahabagan at nananawagan sa lupain ng Iyong kaisahan. Tunay na sila’y pinag-isang dibdib sa pagsunod sa Iyong kautusan. Loobing sila’y maging tanda ng pagkakasundo at pagkakaisa hanggang sa wakas ng panahon. Tunay na Ikaw ang Walang-hanggang Lakas, ang Sumasalahat at ang Makapangyarihan sa Lahat!

*‘Abdu’l-Bahá*

**PAGPAPAGALING**

Ang Iyong pangalan ang makapagpapagaling sa akin, O aking Diyos, at ang Iyong gunita ang aking lunas. Ang pagkalapit sa Iyo ang aking pag-asa, at ang pag-ibig sa Iyo ang aking kasama. Ang awa Mo sa akin ang siya kong lunas at timbulan sa daigdig na ito at sa daigdig na darating. Tunay na Ikaw ang Mapagpala sa Lahat, ang Nakababatid sa Lahat, ang Marunong sa Lahat.

*Bahá’u’lláh*

**SPIRITUAL ASSEMBLY**

*Kailanmang pumasok kayo sa silid sanggunian, usalin ang dalanging ito nang ang puso’y tumitibok sa pag-ibig sa Diyos at ang dila’y walang-taglay na anuman liban sa paggunita sa Kaniya, nang ang Makapangyarihan sa Lahat ay buong kabaitang tumulong sa inyo na makapagtamo ng sukdulang tagumpay:*

O Diyos, aking Diyos! Kami’y mga tagapaglingkod Mong nagsibaling nang buong kataimtiman sa Iyong Banal na Mukha, na nagsipagwalay ng sarili sa lahat liban sa Iyo sa maluwalahating araw na ito. Kami’y nagtipon sa Spiritual Assembly na ito, nagkakaisa sa aming mga pananaw at isipan, na ang aming mga layunin ay nagkakaisa sa pagluluwalhati sa Iyong Salita sa sangkatauhan. O Panginoon, aming Diyos! Gawin kaming mga tanda ng Iyong Banal na Pamamatnubay, mga Bandila ng Iyong maluwalhating Pananampalataya sa piling ng mga tao, mga tagapaglingkod ng Iyong makapangyarihang Kasunduan, O Ikaw na aming Kataas-taasang Panginoon, mga kapahayagan ng Iyong Banal na Kaisahan sa Iyong Kahariang Abhá, at maniningning na mga bituing nagliliwanag sa lahat ng mga pook. Panginoon! Tulungan kaming maging mga dagat na nagtutumaas sa malalaking alon ng Iyong kahanga-hangang Biyaya, mga batis na dumadaloy buhat sa Iyong mga maluwalhating Kataasan, mabubuting bunga sa Punongkahoy ng Iyong makalangit na Kapakanan, mga punongkahoy na nagsisiugoy sa mga simoy ng Iyong Pagpapala sa Iyong Ubasang makalangit. O Diyos! Pananganin ang aming mga kaluluwa sa mga Taludtod ng Iyong Banal na Kaisahan, ang aming mga puso’y pasiglahin sa mga daloy ng Iyong Biyaya, upang kami’y mabigkis na tulad ng mga alon ng isang dagat at mapagsama-sama na tulad ng mga sinag ng Iyong maluningning na Liwanag; upang ang aming mga damdamin ay maging iisang realidad, na nagpapahayag ng espiritu ng pagkakaisa sa buong daigdig. Ikaw ang Mapagbigay-biyaya, ang Masagana, ang Tagapagbigay, ang Makapangyarihan sa Lahat, ang Mahabagin.

*‘Abdu’l-Bahá*

**MGA BATA AT KABATAAN**

O Diyos! Palakihin ang munting sanggol na ito sa sinapupunan ng Iyong pag-ibig, at bigyan ito ng gatas buhat sa dibdib ng Maykapal. Alagaan ang sariwang halamang ito sa hardin ng rosas ng Iyong pag-ibig at tulungan itong lumaki sa pamamagitan ng mga ambon ng Iyong pagpapala. Gawin itong isang anak ng Kaharian at akayin ito tungo sa Iyong banal na daigdig. Ika’y makapangyarihan at maawain, at Ikaw ang Tagapagbigay, ang Tagapagkaloob, ang Panginoon ng di-mahihigitang pagpapala.

*‘Abdu’l-Bahá*

\*\*\*\*\*

O Diyos! Turuan ang mga batang ito. Ang mga batang ito ang mga pananim sa Iyong taniman, ang mga bulaklak sa Iyong parang, ang mga rosas sa Iyong hardin. Bayaang ang Iyong ulan ay pumatak sa kanila; bayaang ang Araw ng Katotohanan ay sumikat sa kanila lakip ang Iyong pag-ibig. Bayaang ang Iyong simoy ang magpasariwa sa kanila upang sila’y masanay, lumaki at lumusog at magkaroon ng anyong sukdulan ang ganda. Ikaw ang Tagapagbigay. Ikaw ang Mahabagin.

*‘Abdu’l-Bahá*

\*\*\*\*\*

O Panginoon! Paningningin ang kabataang ito, at ipagkaloob ang Iyong biyaya sa kahabag-habag na nilikhang ito. Ipagkaloob sa kaniya ang karunungan, bigyan siya ng karagdagang lakas sa simula ng Iyong pangangalaga upang maligtas siya sa kamalian, nang maihandog niya ang kaniyang sarili sa paglilingkod sa Iyong Kapakanan, mapatnubayan ang mga naliligaw ang landas, maakay ang mga sawimpalad, mapalaya ang mga bihag at magising ang mga pabaya, nang ang lahat ay pagpalain sa Iyong pag-aalaga at papuri. Ikaw ang Malakas at Makapangyarihan.

*‘Abdu’l-Bahá*

\*\*\*\*\*

O Diyos, patnubayan Mo ako, pangalagaan Mo ako, gawin Mo akong isang nagliliwanag na ilawan at isang maningning na bituin. Ikaw ang Malakas at Makapangyarihan.

*‘Abdu’l-Bahá*

**PAGBIBIGAY SA PONDO**

*Lahat ng mga kaibigan ng Diyos…ay dapat na magbigay ng kanilang abot-kaya, gaanuman kaliit ang kanilang handog. Ang Diyos ay hindi nagbibigay ng pasaning higit sa kakayahan ng bawat kaluluwa. Ang mga abuloy na ito ay dapat na magbuhat sa lahat ng mga sentro at sa lahat ng mga mananampalataya….O mga Kaibigan ng Diyos! Tiyakin na bilang kapalit ng mga ambag na ito, ang inyong agrikultura, ang inyong industriya at ang inyong pangangalakal ay pagpapalain ng maraming karagdagan, ng mabubuting mga biyaya at mga kaloob. Sinumang gumawa ng isang mabuting bagay ay tatanggap ng sampung ulit na gantimpala. Walang-alinlangan na ang buhay na Panginoon ay bukas-palad na magpapatibay roon sa mga gumugugol ng kanilang kayamanan para sa Kaniyang landas.*

O Diyos, aking Diyos! Paliwanagin ang mga noo ng Iyong tunay na mga mangingibig, at itaguyod sila sa pamamagitan ng malaanghel na hukbo ng tiyak na tagumpay. Pagtibayin ang kanilang mga yapak sa Iyong tuwid na landas, at mula sa isang sinaunang pagpapala, buksan Mo sa kanila ang mga pinto ng Iyong mga biyaya; dahil ginugugol nila para sa Iyong landas ang Iyong pinagkaloob sa kanila, pinangangalagaan ang Iyong Pananampalataya, inilalagay ang buong pagtitiwala sa pag-alaala sa Iyo, inihandog ang kanilang mga puso alang-alang sa pagmamahal sa Iyo, at di-pinagkakait ang kanilang mga pag-aari sa pagsamba sa Iyong Kagandahan at sa kanilang paghahanap ng mga paraang makasisiya sa Iyo.

O aking Panginoon! Pagkalooban sila ng masaganang bahagi, ng nakatakdang pakinabang at tiyak na gantimpala.

Tunay na Ikaw ang Nagbibigay ng lakas, ang Tagatulong, ang Magandang-loob, ang Mapagbigay-biyaya, ang Walang-hanggang Nagkakaloob.

*‘Abdu’l-Bahá*

**PARA SA MGA YUMAO**

*(Ang Dalangin para sa Yumao ay ginagamit para sa Bahá’í na labinlimang taon o higit pa. Ito ay “ang natatanging panalanging Bahá’í na katungkulang bigkasin ng kongregasyon; ito’y dapat usalin ng isang mananampalataya samantalang ang lahat ng naroroon ay tahimik na nakatayo. Nilinaw ni Bahá’u’lláh na ang Dalangin para sa Yumao ay kailangan lamang kung ang yumao ay nasa hustong gulang, na ang pag-usal ay dapat mauna sa paglilibing ng pumanaw, at hindi kinakailangang humarap sa Qiblih kapag inuusal ang panalanging ito.”—Ang Kitáb-i-Aqdas)*

O aking Diyos! Ito ay ang Iyong tagapaglingkod at anak ng Iyong tagapaglingkod na nananalig sa Iyo at sa Iyong mga palatandaan, at nagbaling ng kaniyang mukha sa Iyo, ganap na nakahiwalay sa lahat liban sa Iyo. Ikaw, sa katunayan, ang pinakamahabagin sa lahat ng nagpapakita ng habag.

Pakitunguhan siya, O Ikaw na nagpapatawad sa mga kasalanan ng tao at nagkukubli sa kanilang mga pagkakamali, na nararapat sa kalangitan ng Iyong biyaya at sa karagatan ng Iyong pagpapala. Pahintulutan siya na makahantong sa loob ng Iyong nangingibabaw na habag na naroon bago pa maitatag ang lupa at langit. Walang Diyos liban sa Iyo, ang Laging-Nagpapatawad, ang Pinakabukas-palad.

*Hayaang pagkatapos nito, na ulitin ng anim na beses ang bating “Alláh-u-Abhá”, at pagkatapos ay ulitin ng labinsiyam na beses ang bawat isa sa mga sumusunod na mga taludtod:*

Kaming lahat, sa katunayan, ay sumasamba sa Diyos.

Kaming lahat, sa katunayan, ay yumuyuko sa harap ng Diyos.

Kaming lahat, sa katunayan, ay matapat sa Diyos.

Kaming lahat, sa katunayan, ay nagbibigay ng papuri sa Diyos.

Kaming lahat, sa katunayan, ay nagbibigay pasasalamat sa Diyos.

Kaming lahat, sa katunayan, ay mapagtiyaga sa Diyos.

*(Kung ang yumao’y isang babae, hayaang sabihin niya:* Ito ang Iyong tagapaglingkod na babae at anak ng Iyong tagapaglingkod na babae, *at iba pa*.*)*

*Bahá’u’lláh*

\*\*\*\*\*

O aking Diyos! O Ikaw na nagpapatawad ng mga kasalanan, tagapagkaloob ng mga handog, tagapawi ng mga paghihirap!

Tunay, sumasamo ako sa Iyo na patawarin Mo ang mga pagkakasala ng mga nag-iwan ng pangkatawang saplot at umakyat na sa daigdig ng espiritu.

O aking Panginoon! Padalisayin Mo sila sa kanilang mga pagkakasala, pawiin ang kanilang mga kalungkutan, at palitan ng liwanag ang kanilang karimlan. Loobin Mong makapasok sila sa hardin ng kaligayahan, hugasan Mo sila sa pamamagitan ng pinakadalisay na tubig, at loobin Mong mamalas nila ang Iyong kadakilaan sa pinakamatayog na bundok.

*‘Abdu’l-Bahá*

**IBA PANG MGA DALANGIN**

Luwalhati sa Iyo, O Diyos, sa Iyong pagpapahayag ng pag-ibig sa sangkatauhan! O Ikaw na aming Buhay at Liwanag, patnubayan ang Iyong mga tagapaglingkod sa Iyong landas, at payamanin kami sa Iyo at gawing malaya sa lahat liban sa Iyo.

O Diyos, ituro sa amin ang Iyong Kaisahan at ibigay sa amin ang kaganapan ng Iyong Pagkakaisa, nang wala kaming makita liban sa Iyo. Ikaw ang Mahabagin at ang Nagbibigay ng biyaya!

O Diyos, pagningasin sa mga puso ng minamahal ang apoy ng Iyong pag-ibig, upang masupok nito ang pagpapahalaga sa lahat ng bagay liban sa Iyo.

Ibunyag sa amin, O Diyos, ang iyong dakilang kawalang-hanggan—na Ika’y nananatili noon at walang-hanggang mananatili, at walang iba pang Diyos liban sa Iyo. Tunay na sa Iyo kami makatatagpo ng kaginhawaan at lakas.

*Bahá’u’lláh*

\*\*\*\*\*

O aking Diyos! O aking Diyos! Pagkaisahin ang mga puso ng Iyong mga tagapaglingkod, at ihayag sa kanila ang Iyong dakilang layunin. Nawa’y manalunton sila sa Iyong mga kautusan at manatili sila sa Iyong batas. Tulungan sila, O Diyos, sa kanilang pagsisikap, at pagkalooban sila ng lakas na maglingkod sa Iyo. O Diyos! Huwag Mo silang iwan sa kanilang mga sarili, kundi patnubayan Mo ang kanilang mga hakbang sa liwanag ng Iyong kaalaman, at bigyang-galak ang kanilang mga puso ng Iyong pag-ibig. Tunay na Ikaw ang kanilang Tulong at ang kanilang Panginoon.

*Bahá’u’lláh*

\*\*\*\*\*

Sabihin: “O Diyos, aking Diyos! Putungan ang aking ulo ng korona ng katarungan, at ang aking pilipisan ng palamuti ng katumpakan. Ikaw, sa katunayan, ang Nagtataglay ng lahat ng biyaya at pagpapala.”

*Bahá’u’lláh*

\*\*\*\*\*

O aking Diyos! Hiling ko sa Iyo, sa pamamagitan ng Iyong pinakamaluwalhating Pangalan, na tulungan ako sa anumang makapagpapalaganap sa mga gawain ng Iyong mga tagapaglingkod, at makapagpapaunlad sa Iyong mga lungsod. Ikaw ang tunay na may kapangyarihan sa lahat ng bagay.

*Bahá’u’lláh*

\*\*\*\*\*

Ipahintulot ng Diyos na ang liwanag ng pagkakaisa ay sumakop sa buong daigdig at ang tatak, ‘ang Kaharian ay sa Diyos’ ay maitatak sa noo ng sangkatauhan.

*Bahá’u’lláh*

\*\*\*\*\*

Mayroon bang Tagapag-alis ng mga kahirapan liban sa Diyos? Sabihin: Purihin ang Diyos! Siya ay Diyos! Lahat ay Kaniyang tagapaglingkod, at lahat ay sumusunod sa Kaniyang mga utos.

*Ang Báb*

\*\*\*\*\*

O Diyos! Panariwain at bigyang-galak ang aking espiritu. Dalisayin ang aking puso. Tanglawan ang aking mga kakayahan. Lahat ng aking mga gawain ay ipinagkakatiwala ko sa Iyong kamay. Ikaw ang aking Patnubay at ang aking Kanlungan. Hindi na ako malulungkot at magdadalamhati pa; ako’y magiging isang nilalang na maligaya at lipos ng tuwa. O Diyos! Hindi na ako mapupuspos ng bagabag, ni hindi ko na tutulutang pahirapan pa ako ng mga kaguluhan. Hindi ko na pagkakaabalahan ang di-kasiya-siyang mga bagay sa buhay.

O Diyos! Ika’y higit na kaibigan sa akin kaysa ako sa aking sarili. Inihahandog ko ang aking sarili sa Iyo, O Panginoon.

*‘Abdu’l-Bahá*

\*\*\*\*\*

O Panginoon ko, aking Mahal, aking Hangarin! Kaibiganin Mo ako sa aking pangungulila at samahan Mo ako sa aking pagkakatapon. Pawiin ang aking kalungkutan. Loobing ako’y maging matapat sa Iyong kagandahan. Ilayo ako sa lahat liban sa Iyo. Akitin ako sa pamamagitan ng mga kabanguhan ng Iyong kabanalan. Loobing ako’y mapasama sa Iyong Kaharian kabilang ng mga nahiwalay sa lahat liban sa Iyo, at nagsipagnais na maglingkod sa Iyong banal na pintuan at nakahandang gumawa ukol sa Iyong Kapakanan. Tulutan Mong ako’y maging isa sa Iyong mga babaeng tagapaglingkod na natamo na ang Iyong mabuting kasiyahan. Tunay na Ikaw ang Mapagbigay-biyaya, ang Magandang-loob.

*‘Abdu’l-Bahá*

\*\*\*\*\*

O Panginoon kong Diyos! Tulungan Mo ang Iyong mga minamahal na maging matatag sa Iyong Pananampalataya, na makapanunton sa Iyong mga landas, na makapanatili sa Iyong Kapakanan. Ipagkaloob Mo sa kanila ang Iyong biyaya upang mapaglabanan nila ang udyok ng sarili at kapusukan, upang masundan ang liwanag ng banal na pamamatnubay. Ikaw ang Malakas, ang Mapagbigay-biyaya, ang Sariling-Ganap, ang Tagapagkaloob, ang Mahabagin, ang Makapangyarihan sa Lahat, ang Mapagpala sa Lahat.

*‘Abdu’l-Bahá*

\*\*\*\*\*

Panginoon! Kahabag-habag kami, kaya pagkalooban Mo kami ng Iyong tangkilik; mga dukha, kami’y pagkalooban Mo ng isang bahagi sa karagatan ng Iyong kayamanan; mga nangangailangan, kami’y Iyong bigyan ng kasiyahan; mga naaba, kami’y pagkalooban Mo ng Iyong kaluwalhatian. Ang mga ibon sa himpapawid at ang mga hayop sa parang ay nagsisitanggap ng kanilang pagkain araw-araw buhat sa Iyo, at lahat ng nilalang ay nakikibahagi sa Iyong pangangalaga at mapagmahal na kagandahang-loob.

Huwang Mong ipagkait sa mahinang ito ang Iyong kahanga-hangang biyaya at ipagkaloob sa pamamagitan ng Iyong kapangyarihan ang Iyong pagpapala sa walang-kakayahang kaluluwang ito.

Ipagkaloob Mo sa amin ang kakanin sa araw-araw, at ang Iyong mga karagdagang biyaya ayon sa mga pangangailangan sa buhay, upang kami’y hindi manangan sa iba pa liban sa Iyo, upang kami’y lubusang makiisa sa Iyo, upang kami’y makatunton sa Iyong mga landas at ipahayag ang Iyong mga himala. Ikaw ang Makapangyarihan sa Lahat at ang Mapagmahal at ang Tagapagpala sa buong sangkatauhan.

*‘Abdu’l-Bahá*

\*\*\*\*\*

O Panginoon! Kami’y mahina; palakasin kami. O Diyos! Kami’y walang nalalaman; gawin kaming marunong. O Panginoon! Kami’y mahirap; gawin kaming mayaman. O Diyos! Kami’y patay; buhayin kami. O Panginoon! Kami’y sadyang aba; luwalhatiin kami sa Iyong kaharian. Kung Ika’y tutulong sa amin, O Panginoon, kami’y mahahalintulad sa maningning na bituin. Kung kami’y hindi Mo tutulungan, higit na mababa pa kami kaysa sa lupa. O Panginoon! Palakasin kami. O Diyos! Ibigay ang tagumpay sa amin. O Diyos! Tulutang mapaglabanan namin ang sarili at madaig ang kapusukan. O Panginoon! Iligtas kami sa pagkakagapos sa materyal na daigdig na ito. O Panginoon! Pasiglahin kami sa pamamagitan ng hininga ng Banal na Espiritu upang kami’y makabangon at makapaglingkod sa Iyo, abala sa pagsamba sa Iyo, at magsikap ang aming mga sarili sa Iyong Kaharian nang buong katapatan. O Panginoon, Ikaw ang makapangyarihan. O Diyos, Ikaw ang mapagpatawad. O Panginoon, Ikaw ang mahabagin.

*‘Abdu’l-Bahá*

\*\*\*\*\*

O Diyos, aking Diyos! Ipagsanggalang ang Iyong pinagkakatiwalaang mga tagapaglingkod mula sa mga kasamaan ng sarili at mapusok na damdamin, pangalagaan sila ng mapagmasid na mata ng Iyong mapagmahal na kahabagan laban sa lahat ng poot, pagkamuhi at inggit, kupkupin sila sa matibay na kuta ng Iyong pangangalaga, at nang ligtas sa mga palaso ng paghihinala, sila’y gawing mga kapahayagan ng Iyong maluwalhating mga tanda, liwanagan ang kanilang mga mukha ng maningning na sinag na isinasabog ng Pamimitak ng Iyong banal na kaisahan, bigyang-galak ang kanilang mga puso sa pamamagitan ng Iyong walang-makahahadlang na kapangyarihang nagmumula sa Iyong kaharian ng kaluwalhatian. Ikaw ang Mapagpala sa Lahat, ang Tagapagtanggol, ang Makapangyarihan sa Lahat, ang Mapagbigay-biyaya!

*‘Abdu’l-Bahá*

\*\*\*\*\*

O Diyos! O Diyos! Ito’y isang ibong may baling bagwis at ang kaniyang paglipad ay napakabagal—tulungan siya upang makalipad tungo sa tugatog ng kasaganaan at pagkaligtas, bigyang bagwis siya sa kaniyang landas na lakip ang pinakasukdulang tuwa at kaligayahan sa walang-hangganang kalawakan, itaas ang kaniyang awitin sa Iyong Kataas-taasang Pangalan sa lahat ng pook, pasiglahin ang mga tainga sa tawag na ito, at paningningin ang mga mata sa pagkamalas sa mga tanda ng pamamatnubay.

O Panginoon! Ako’y walang kasama, nag-iisa at aba. Para sa akin, walang gabay kundi Ikaw, walang katulong liban sa Iyo at walang tagapagtaguyod kundi Ikaw. Pagtibayin ako sa paglilingkod sa Iyo, tulungan ako sa pamamagitan ng mga pangkat ng Iyong mga anghel, pagtagumpayin ako sa pagpapalaganap ng Iyong Salita at itulot na maisaysay ko ang Iyong karunungan sa Iyong mga nilalang. Tunay, Ikaw ang tagapagkupkop ng mga dukha at tagapagtanggol ng mga mumunti, at tunay na Ikaw ang Malakas, ang Makapangyarihan at ang Di-mapipigilan.

*‘Abdu’l-Bahá*

**MULA SA “ANG NATATAGONG MGA SALITA NI BAHÁ’U’LLÁH”**

O ANAK NG KATAUHAN!

Ang Iyong Paraiso ay ang Aking pag-ibig, ang Iyong makalangit na tahanan, ang muling pagsamba sa Akin. Pumasok ka roon at huwag kang bumalam. Iyan ang siyang nakatalaga sa iyo sa Aming kaharian sa kaitaasan at Aming maluwalhating nasasakupan.

O ANAK NG ESPIRITU!

Huwag mong hingin sa Akin yaong hindi Namin nais para sa iyo, anupa’t masiyahan ka sa anumang Aming itinalaga para iyong kapakanan, sapagkat ito yaong kapaki-pakinabang sa iyo, kung doo’y pasisiyahin mo ang iyong sarili.

O ANAK NG TAO!

Huwag ihinga ang mga pagkakasala ng iba habang ikaw sa iyong sarili ay isang makasalanan. Kapag iyong lalabagin ang kautusang ito, ika’y isusumpa, at sa bagay na ito Ako’y sumasaksi.

O ANAK NG TAO!

Huwag mong pagkaitan ang Aking tagapaglingkod sakaling siya’y hihingi ng anuman sa iyo, sapagkat ang kaniyang mukha ay Aking mukha; anupa’t mahiya ka sa harap Ko.

O ANAK NG KATAUHAN!

Ihanda ang iyong sarili na magbigay-sulit sa bawat araw bago ka tawagin sa isang pagtutuos; sapagkat ang kamatayan, walang-pasabi, ay darating sa iyo at ika’y tatawagin upang magbigay-sulit sa iyong mga ginawa.

O ANAK NG KATAAS-TAASAN!

Ginawa Ko ang kamatayan na isang tagapaghatid ng tuwa sa iyo. Sa anong dahilan at ika’y nagdadalamhati? Ginawa Ko ang liwanag na magsabog sa iyo ng kaniyang luningning. Bakit mo nilalambungan ang iyong sarili?

O ANAK NG ESPIRITU!

Sa nakalulugod na balita ng liwanag, ika’y binabati Ko: magsaya! Sa korte ng kabanalan ika’y tinatawag Ko: manirahan doon upang mabuhay ka sa kapayapaang walang-hanggan.

O ANAK NG TAO!

Huwag pabayaan ang Aking mga utos kung minamahal mo ang Aking kagandahan, at huwag limutin ang Aking mga payo kung nais mong matamo ang Aking kasiyahan sa iyo.

O ANAK NG TAO!

Kung ang kasaganaan ay sumaiyo, huwag kang magsaya, at kung ang pagkaaba ay sumapit sa iyo, huwag kang magdalamhati, sapagkat ang mga ito ay kapuwa lilipas at mawawala.

O ANAK NG KATAUHAN!

Kung abutan ka ng karalitaan, huwag kang malungkot; sapagkat sa takdang panahon ay dadalawin ka ng Panginoon ng kayamanan. Huwag katakutan ang pagkaaba, sapagkat ang luwalhati isang araw ay sasaiyo.

O ANAK NG KATAUHAN!

Huwag abalahin ang iyong sarili sa daigdig na ito, sapagkat sa pamamagitan ng apoy Aming sinusubok ang ginto, at sa pamamagitan ng ginto Aming sinusubok ang Aming mga tagapaglingkod.

O ANAK NG KATAUHAN!

Ang iyong puso ay ang Aking tahanan; pakabanalin iyon para sa Aking pagpanaog. Ang iyong espiritu ay ang Aking lugar ng pagpapahayag; linisin iyon para sa Aking pagpapakilala.

O KAIBIGAN!

Sa halamanan ng iyong puso ay huwag kang magtanim ng anuman liban sa rosas ng pag-ibig, at mula sa ruwisenyor ng pagmamahal at pagnanasa ay huwag mong luwagan ang iyong pagkakahawak. Pahalagahan ang pakikisama ng makatarungan at iwasan ang lahat ng pakikipagkapwa sa hindi maka-Diyos.

O ANAK NG ALABOK!

Ipikit nang mabuti ang iyong mga mata, nang iyong mamasdan ang Aking kagandahan; ipinid ang iyong mga tainga, nang iyong marinig ang malamyos na himig ng Aking tinig; alisin sa iyong sarili ang lahat ng karunungan, nang makabahagi ka sa Aking kaalaman; at pakabanalin ang iyong sarili sa mga kayamanan, nang iyong matamo ang isang walang-hanggang bahagi sa karagatan ng Aking walang-hanggang kayamanan. Ipikit ang iyong mga mata, di anupa’t sa lahat liban sa Aking kagandahan; ipinid ang iyong mga tainga sa lahat liban sa Aking salita; alisin sa iyong sarili ang lahat ng karunungan liban sa kaalaman tungkol sa Akin; upang sa pamamagitan ng isang malinaw na paningin, isang wagas na puso at isang nakikinig na tainga, ika’y makapasok sa korte ng Aking kabanalan.

O GUMAGALAW NA ANYO NG ALABOK!

Nais Kong makipag-isa sa iyo, subalit ayaw mong magtiwala sa Akin. Ang espada ng iyong paghihimagsik ay pumutol sa puno ng iyong pag-asa. Sa lahat ng panahon Ako’y malapit sa iyo, ngunit ika’y palaging malayo sa Akin. Walang-katapusang luwalhati ang pinili Ko para sa iyo, gayumpaman walang-hanggang kahihiyan ang pinili mo para sa iyong sarili. Samantalang may panahon pa, magbalik, at huwag sayangin ang iyong pagkakataon.

O ANAK NG KALUPAAN!

Kung nais mong Ako’y sumaiyo, huwag humanap ng iba pa sa Akin; at kung nais mong mamasdan ang Aking kagandahan, ipikit ang iyong mga mata sa daigdig at sa lahat ng nangaroroon; sapagkat ang Aking kagustuhan at ang kagustuhan ng iba pa sa Akin, kagaya rin ng apoy at tubig, ay hindi maaaring manahan nang magkasama sa isang puso.

O KINAIBIGANG DI-KILALA!

Ang kandila ng iyong puso ay pinagniningas ng kamay ng Aking kapangyarihan, huwag mong patayin iyon sa pamamagitan ng kasalungat na mga hangarin ng sarili at ng simbuyo ng damdamin. Ang makagagamot sa lahat ng iyong mga sakit ay ang paggunita sa Akin, huwag mong kalimutan ito. Gawin mong kayamanan ang Aking pag-ibig at pangalagaan ito tulad ng iyong paningin at buhay.

O KAYONG MGA MAYAYAMAN SA IBABAW NG LUPA!

Ang dukha sa inyong kalagitnaan ay ang Aking habilin; pangalagaan ninyo ang Aking habilin, at huwag maging abala lamang sa inyong sariling kaginhawahan.

O ANAK NG MASIMBUYONG DAMDAMIN!

Linisin ang iyong sarili sa kasamaan ng mga kayamanan at nang may ganap na kapayapaan ay sumugod sa larangan ng karalitaan; nang mula sa matang-tubig ng pagkawalay ay mainom mo ang alak ng buhay na walang-kamatayan.

O ANAK NG TAGAPAGLINGKOD KONG BABAE!

Inumin mula sa dila ng Mahabagin ang daloy ng makalangit na hiwaga, at masdan mula sa pamimitak ng makalangit na pagpapahayag ang walang-lambong na kaluwalhatian ng bituing-araw ng karunungan. Ihasik ang mga binhi ng Aking makalangit na karunungan sa wagas na lupa ng puso, at diligin ang mga iyon ng mga tubig ng katiyakan upang ang mga hasinto ng kaalaman at karunungan ay sumibol nang sariwa at luntian mula sa banal na lungsod ng puso.

**MGA HALAW MULA SA MGA TABLETA NI BAHÁ’U’LLÁH**

Tunay na sinasabi Ko, ito ang Araw na makikita ng sangkatauhan ang Mukha, at maririnig ang Tinig Niyang Ipinangako. Ang Panawagan ng Diyos ay itinaguyod, at ang liwanag ng Kaniyang anyo ay itinaas sa mga tao. Kailangang marapatin ng bawat tao na burahin ang bakas ng bawat salitang walang-kapararakan mula sa tableta ng kaniyang puso, at titigan, nang may bukas at walang-pinapanigang kaisipan, ang mga sagisag ng Kaniyang Rebelasyon, ang mga katibayan ng Kaniyang Misyon, at ang mga tanda ng Kaniyang kaluwalhatian.

\*\*\*\*\*

O kayong mga anak ng mga tao! Ang pangunahing layunin na nagbibigay-buhay sa Pananampalataya ng Diyos at sa Kaniyang Relihiyon ay ang pangangalaga sa kapakanan at ang pagtataguyod sa pagkakaisa ng sangkatauhan, at ang pagkalinga sa diwa ng pag-ibig at pakikipagkapwa sa mga tao. Huwag tulutang ito’y maging sanhi ng pagtatalo at alitan, ng pagkamuhi at samaan ng loob. Ito ang tuwid na Landas, ang matibay at matatag na saligan. Anumang itatag sa saligang ito, ang mga pagbabago at mga pangyayari sa mundo ay hindi kailanman makababawas sa lakas nito, at ang paglipas ng di-mabilang na siglo ay hindi makabubuwag sa balangkas na ito.

\*\*\*\*\*

Ilubog ang inyong mga sarili sa karagatan ng Aking mga salita, nang matuklasan ninyo ang mga lihim nito, at matagpuan ang lahat ng perlas ng karunungan na natatago sa kaibuturan nito. Mag-ingat na hindi kayo mag-atubili sa inyong pagpupunyaging makamtan ang katotohanan ng Kapakanang ito—isang Kapakanan na sa pamamagitan nito ang natatagong mga lakas ng kapangyarihan ng Diyos ay naisiwalat, ang Kaniyang paghahari ay naitatag. Nang may mga mukhang kumikislap sa tuwa, magmadali patungo sa Kaniya. Ito ang di-nababagong Pananampalataya ng Diyos, walang-hanggan sa hinaharap. Hayaan siyang naghahanap ay makamtan ito, at doon sa ayaw maghanap dito—tunay na ang Diyos ay Sariling-Ganap, hindi nangangailangan sa Kaniyang mga nilikha.

Sabihin: Ito ang di-nagkakamaling Timbangan na hawak ng Kamay ng Diyos, kung saan ang lahat ng nasa langit at lahat ng nasa lupa ay tinitimbang, at ang kanilang kapalaran ay itinatakda, kung ika’y nabibilang sa mga naniniwala at kumikilala sa katotohanang ito. Sabihin: Sa pamamagitan nito ang dukha ay yumaman, ang marunong ay naliwanagan, at ang naghahanap ay nakaakyat sa harapan ng Diyos. Mag-ingat, baka gawin ninyo itong sanhi ng inyong pagtatalo. Maging kasintatag kayo ng isang di-maguguhong bundok sa Kapakanan ng inyong Panginoon, ang Makapangyarihan, ang Mapagmahal.

\*\*\*\*\*

Maging bukas-palad sa kasaganaan, at mapagpasalamat sa kahirapan. Maging karapat-dapat sa pagtitiwala ng iyong kapitbahay, at pakitunguhan siya nang may masigla at magiliw na mukha. Maging kayamanan sa dukha, tagapagpaalala sa mayaman, tagatugon sa taghoy ng nangangailangan, isang nag-aalaga sa kabanalan ng iyong pangako. Maging makatarungan sa iyong paghatol, at maingat sa iyong pananalita. Huwag gumawa ng di-makatarungan sa sinuman at magpakita ng pagpapakumbaba sa lahat ng tao. Maging tulad ng isang ilaw roon sa mga naglalakad sa kadiliman, isang kaligayahan sa nalulumbay, isang karagatan sa nauuhaw, isang kanlungan sa nasisiphayo, isang tagapagtaguyod at tagapagtanggol ng biktima ng paniniil. Tulutang ang katapatan at ang pagkamakatwiran ay makilala sa lahat ng iyong gawain. Maging tahanan para sa dayuhan, isang pang-alo sa nagdurusa, isang tore ng lakas para sa nagtatago. Maging mga mata sa bulag, at isang gumagabay na ilaw sa mga paa ng nagkakamali. Maging palamuti sa mukha ng katotohanan, isang hinga ng buhay sa katawan ng sangkatauhan, isang sagisag ng mga hukbo ng katarungan, isang maningning na bituin sa itaas ng guhit-tagpuan ng kabutihan, isang hamog sa lupa ng puso ng tao, isang arko sa karagatan ng kaalaman, isang araw sa langit ng biyaya, isang hiyas sa korona ng karunungan, isang nagniningning na liwanag sa kalangitan ng iyong salinlahi, isang bunga ng puno ng pagpapakumbaba.

\*\*\*\*\*

Ang Napakatandang Kagandahan ay nagpahintulot na maigapos ng mga tanikala upang ang sangkatauha’y makalaya mula sa pagkagapos nito, at tinanggap na maging bilanggo sa loob ng pinakamatatag na Moog na ito upang makamtan ng buong daigdig ang tunay na kalayaan. Sinaid Niya hanggang latak nito ang kopa ng pighati, upang makamtan ng lahat ng tao sa kalupaan ang di-napapawing kaligayahan at matigib na kagalakan. Ito’y buhat sa habag ng iyong Panginoon, ang Maawain, ang Pinakamahabagin. Tinanggap Namin ang paghamak, O mga naniniwala sa Kaisahan ng Diyos, upang kayo’y pagpalain at umunlad. Siya na dumating upang likhaing muli ang buong daigdig, masdan kung paanong yaong mga nakipantay sa Diyos ay pinilit Siyang manirahan sa loob ng pinakamapanglaw na lungsod.

**MULA SA MGA ISINULAT NI ‘ABDU’L-BAHÁ**

O ikaw na ibinabaling ang mukha tungo sa Diyos! Ipikit ang iyong mga mata sa lahat ng ibang mga bagay, at imulat ang mga ito sa kaharian ng Pinakamaluwalhati. Hilingin ang anumang iyong ninanais mula sa Kaniya lamang; hanapin ang anumang iyong hinahanap mula sa Kaniya lamang. Sa pamamagitan ng isang tingin ay ipinagkakaloob Niya ang isang daang libong pag-asa, sa pamamagitan ng isang sulyap ay pinagagaling Niya ang isang daang libong walang-lunas na sakit, sa pamamagitan ng isang tango ay pinapahiran Niya ng panghaplas ang lahat ng sugat, at sa pamamagitan ng isang lingon ay kinakalag Niya ang mga puso mula sa mga sagka ng dalamhati. Ginagawa Niya ang ginagawa Niya, at ano ang ating dulugan? Ipinatutupad Niya ang Kaniyang nais, itinatalaga Niya ang Kaniyang nasa. Kung gayon, higit na mabuti sa iyo na iyuko ang iyong ulo sa pagsunod, at ilagay ang iyong tiwala sa Panginoong Mahabagin sa Lahat.